จับกุมพ่อค้ารับซื้อหมู โกงเครื่องชั่ง เกษตรกรได้รับความเสียหายกว่า 40,000 บาท
??นายอาวุธ วงศ์สวัสดิ์ รองอธิบดีกรมการค้าภายใน เปิดเผยว่า ได้รับเรื่องร้องเรียน มีพ่อค้าออกตระเวนรับซื้อหมูจากเกษตรกรผู้เลี้ยงหมูและมีพฤติกรรมใช้กลวิธีต่างๆ โกงน้ำหนักเครื่องชั่งในพื้นที่จังหวัดอุดรธานีและจังหวัดนครพนม โดยมีผู้เสียหายเป็นจำนวนมาก จึงเร่งส่งเจ้าหน้าที่ลงพื้นที่ดำเนินการวางแผนจับกุมผู้กระทำผิดทันที ทั้งนี้ตรวจพบการกระทำผิดจริง สามารถจับผู้กระทำผิดรวม 5 ราย มีพฤติกรรมใช้กลวิธีเปลี่ยนตุ้มถ่วงสำหรับใช้อ่านน้ำหนัก ทำให้น้ำหนักการซื้อผิดไปจากความเป็นจริงครั้งละ 50 กิโลกรัมต่อการชั่งหมูหนึ่งกรง และใช้เครื่องชั่งที่มีความคลาดเคลื่อนเกินกฎหมายกำหนดส่งผลให้น้ำหนักหมูของเกษตรกรขาดหายไป ทำให้เกษตรกรได้รับความเสียหายคิดเป็นน้ำหนักหมู 400 กิโลกรัม คิดเป็นมูลค่าความเสียหายรวมเป็นเงิน 40,000 บาท จึงได้ร่วมกันจับกุมดำเนินคดีผู้กระทำผิด ในข้อหากระทำการใดๆ ที่ทำให้เครื่องชั่งแสดงค่าน้ำหนักเอาเปรียบประชาชนและใช้เครื่องชั่งที่ผิดอัตราเพื่อเอาเปรียบทางการค้า เป็นความผิดตามมาตรา 75 และ มาตรา 79 แห่ง พ.ร.บ.มาตราชั่งตวงวัด พ.ศ.2542 มีอัตราโทษจำคุก 3 ปี และปรับ 120,000 บาท และเป็นความผิดตามประมวลกฎหมายอาญา มาตรา 270 มีโทษจำคุก3 ปี หรือปรับ 60,000 บาท หรือทั้งจำทั้งปรับรองอธิบดีกรมการค้าภายใน กล่าวย้ำว่า ขอให้เกษตรกรโปรดระมัดระวังและสังเกตพฤติกรรมการชั่งน้ำหนักของผู้รับซื้อ ถ้าพบเห็นการเอารัดเอาเปรียบ หรือสงสัยว่าไม่ได้รับความเป็นธรรม สามารถแจ้งที่ สายด่วนกรมการค้าภายใน 1569 หรือศูนย์ชั่งตวงวัดและสำนักงานสาขาชั่งตวงวัดทั่วประเทศ